Source: https://evl.fi/plus/seurakuntaelama/ekumenia/oppikeskustelut/porvoon-kirkkoyhteiso
Timestamp: 2019-02-19 19:32:39+00:00
Document Index: 469065

Matched Legal Cases: ['kko\n', 'kko ', 'kko ', 'kko\n', 'kko ', 'kko\n']

Porvoon kirkkoyhteisö - Suomen evankelis-luterilainen kirkko
Porvoon kirkkoyhteisö/
Syksyllä 1992 valmistui ekumeeninen asiakirja "Porvoon yhteinen julkilausuma", jonka tarkoituksena oli luoda kirkollinen yhteys Britannian ja Irlannin anglikaanisten kirkkojen sekä Pohjoismaiden ja Baltian luterilaisten kirkkojen välille. Lukuun ottamatta Tanskan ja Latvian luterilaisia kirkkoja mainittujen alueiden muut kirkot hyväksyivät julkilausumaan sisältyvän Porvoon julistuksen, jonka ne allekirjoittivat kolmessa juhlallisessa jumalanpalveluksessa syksyllä 1996. Myös Tanskan kirkko liittyi täysjäseneksi lokakuussa 2010.
Luterilaiset jäsenkirkot: Islannin evankelis-luterilainen kirkko, Liettuan evankelis-luterilainen kirkko, Norjan evankelis-luterilainen kirkko, Ruotsin kirkko, Suomen evankelis-luterilainen kirkko, Tanskan evankelis-luterilainen kirkko, Viron evankelis-luterilainen kirkko, Iso-Britannian luterilainen kirkko ja Latvian evankelis-luterilainen ulkomaankirkko
Anglikaaniset jäsenkirkot: Englannin kirkko, Irlannin kirkko, Skotlannin episkopaalinen kirkko, Walesin kirkko, Espanjan reformoitu episkopaalinen kirkko ja Portugalin lusitaaninen kirkko
Porvoon yhteinen julkilausuma luo kirkkojen välille hyvin läheisen kirkollisen yhteyden, jonka sisältö käy ilmi Porvoon julistukseen sisältyvistä sitoumuksista. Porvoon julistuksen täytäntöönpanoprosessi on useissa kirkoissa vielä kuitenkin kesken. Ajankohtaisia kuulumisia saa vuosittain päivitettävästä koosteesta Informaatiopaketti Porvoon kirkkoyhteisöstä.
Porvoon yhteisössä kehitetään erilaisia toimintamuotoja, joita koordinoi vuosittain kokoontuva Porvoon yhteydenpitoryhmä (Porvoo Contact Group). Se organisoi konsultaatioita eri teemoista (Marriage Consultation 2011, Responding to Conflict 2011, Interfaith consultation 2011, Economics and Ethics 2014, Minorities and Majorities 2018) teologisia konferensseja sekä joka toinen vuosi järjestettävän priimasten ja johtavien piispojen kokouksen. Viimeisin priimasten kokous järjestettiin Kööpenhaminassa 2017. Primates Communique 2017 Lisäksi yhteydenpitoryhmä järjestää yhteisön toiminnalle nelivuotiskauden suuntaviivat vahvistavan kirkonjohtajien kokouksen (viimeksi Yorkissa 2014)
Käytännön tasolla yhteistyö näkyy Suomessa ehtoollisyhteyden lisäksi vaikkapa siinä, että luterilaiset papit ovat voineet osaltaan vastata anglikaanisista jumalanpalveluksista eri puolilla Suomea. Helsingin lisäksi esimerkiksi Tampereella yhteistyö on jo varsin vakiintunutta. Kirkkojärjestyksen tasolla yhteys näkyy havainnollisimmin siinä, että Porvoon kirkkojen jäsenellä "on oikeus päästä osalliseksi kirkon pyhistä toimituksista ja seurakunnan muusta toiminnasta, toimia kummina sekä saarnata jumalanpalveluksessa ja avustaa ehtoollisen jakamisessa samoin perustein kuin [Suomen ev.-lut.] kirkon jäsenellä..." (KJ 1:4).
Jokaista kirkkomme seurakuntaa kannustetaan rukoilemaan oman hiippakuntansa piispan lisäksi myös muiden Porvoon kirkkojen piispojen puolesta sunnuntain pääjumalanpalveluksessa Porvoon kirkkojen rukouskalenterin mukaisesti Porvoo Prayer Diary 2019.
Porvoon sopimus mahdollistaa myös työntekijävaihdon. Lue lisää:
Porvoon yhteisen julkilausuman virallinen englanninkielinen teksti: Conversations between The British and Irish Anglican Churches and The Nordic and Baltic Lutheran Churches. The Porvoo Common Statement. The Council for Christian Unity of the General Synod of the Church of England. Occasional Paper No. 3, 1993.
Sama teksti on julkaistu myös artikkelikokoelman yhteydessä: Together in Mission and Ministry. The Porvoo Common Statement with Essays on Church and Ministry in Northern Europe. Church House Publishing, London 1993.
Suomenkielinen käännös: Porvoon yhteinen julkilausuma. The Porvoo Common Statement. 2. Laitos, uusittu suomennos. Kirkkohallituksen ulkoasiain osasto, Helsinki 1995.
Risto Saarinen (ed.), Ekumeeninen työkirja s. 138-169
Opas Porvoon yhteiseen julkilausumaan 1995
Porvoon kirkkoyhteisön verkkosivut »
Porvoon kirkkojen uskontojen välisen kohtaamisen avaimet »